老病追感壮歲讀書之樂作短歌
作者：陸游
朝代：宋

paragraphs: 少年志力强，文史富三冬。
但喜寒夜永，那知睡味濃。
庭樹風淅淅，城樓鼓鼕鼕。
自鞭不少貸，凍坐聞晨鐘。
探義劇攻玉，摛文笑雕龍。
落紙筆縱横，圍坐書疊重。
得意自吟諷，清悲答莎蛩。
饑腸得一餅，美如紫駞峰。
俯仰五十年，于世終不逢。
夜半起飯牛，頹然成老農。
束書不更讀，蠧簡流塵封。
世無袁伯業，太息吾何從。